Diari Oficial de la Generalitat Valenciana


Sumari del DOGV 5777, del 04-06-2008 (2008/5908)

Bases particulars per a la selecció i adjudicació del Programa d'Actuació Integrada per al Desenvolupament del Sector Arquillo del Sòl Urbà de Teresa.
------------------------------------------------------------------------------------------------------------------------------------------------------

### Dades del document

Número de DOGV
:   5777

Data del DOGV
:   04-06-2008

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2008/5908


Data del document
:   12-04-2008

Organisme emissor
:   Ajuntament de Teresa

Tipus de document
:   Convocatòria

Descriptors 

:   * Teresa
    * obres públiques
    * contracte d'obres
    * administració local
    * pla d'urbanisme
    * licitació

Bases particulars per a la selecció i adjudicació del Programa d'Actuació Integrada per al Desenvolupament del Sector Arquillo del Sòl Urbà de Teresa. [2008/5908]
Bases particulars per a la selecció i adjudicació del Programa d'Actuació Integrada per al Desenvolupament del Sector Arquillo del sòl urbà de Teresa.
Base I. Objecte del contracte
El present contracte té com a objecte el desenvolupament i execució del programa d'actuació integrada que s'especifica en les presents bases particulars, en les quals es regulen les condicions de caràcter tècnic, jurídic, econòmic i administratiu per a la selecció d'una proposta de programa d'actuació integrada i d'un urbanitzador per al desenvolupament urbanístic d'una unitat d'execució la classificació actual de la qual és de sòl urbà.
La unitat d'execució comprén la zona annexa al nucli urbà amb una superfície de 14.743,16 metres quadrats, la qual afronta al nord amb l'avinguda de Viver, al sud amb el carrer de l'Excel·lentíssima Diputació, a l'est sòl no urbanitzable comú, a l'oest amb el carrer de l'Excel·lentíssima Diputació. Es definix i delimita la unitat d'execució objecte d'estes bases en la modificació puntual número 3 del Projecte de Delimitació de Sòl Urbà de Teresa.
Base II. Règim jurídic
Tot això partint que la relació jurídica que unix l'agent urbanitzador que es procedix a seleccionar i a l'administració local és la d'un contracte administratiu especial. Per tant, el present contracte té naturalesa jurídica especial, i en tot el no previst en les presents bases particulars, s'aplicaran la Llei 16/2005, de 30 de desembre, de la Generalitat, Urbanística Valenciana, i el Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell de la Generalitat, i les bases generals de programació.
S'aplicaran supletòriament les disposicions contingudes en el títol IV del llibre II del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, i les establides en el Reglament General de la dita llei, aprovat pel Reial Decret 1098/2001, així com les normes que regulen la contractació administrativa de les entitats locals que se li apliquen.
En cas de contradicció entre els documents contractuals abans citats, l'orde de prelació serà el següent: bases particulars de programació, bases generals de programació i contracte per al desenvolupament i execució del programa d'actuació integrada.
Base III. Ordenació urbanística vigent
L'ordenació urbanística vigent en l'àmbit d'actuació és la següent:
I. Projecte de Delimitació de Sòl Urbà vigent en el municipi de Teresa, el qual va ser aprovat definitivament per la Comissió Territorial d'Urbanisme el 28 de novembre de 1989.
II. S'han iniciat per part de l'Ajuntament de Teresa els tràmits per a l'aprovació de la modificació número 3 del Projecte de Delimitació del Sòl Urbà, de manera que, una vegada aprovat l'esmentat expedient, el sòl sobre el qual es pretén actuar estarà totalment ordenat i delimitat en una unitat d'execució. Es fa constar expressament en estes bases que no podrà recaure acord d'adjudicació del present programa fins tant no siga definitiva la modificació puntual número 3 del Projecte de Delimitació del Sòl Urbà de Teresa, en conseqüència tots els termini legals que es referisquen a l'adjudicació hauran d'entendre's referits de forma general a l'entrada en vigor de la mencionada modificació puntual número 3 del Projecte de Delimitació del Sòl Urbà de Teresa.
Base IV. Memòria de necessitats i objectius del programa d'actuació integrada
1. Memòria de necessitats:
Haurà de satisfer les necessitats i els objectius bàsics arreplegats en l'article 124 de la Llei Urbanística Valenciana, i en la modificació número 3 del Projecte de Delimitació del Sòl Urbà vigent a Teresa, la qual ordena la unitat d'execució objecte de programació.
2. Objectius de la programació:
El programa haurà de complir els objectius assenyalats en l'article 124 de la Llei Urbanística Valenciana, i per tant, contindrà les previsions precises per a:
a) Gestionar la transformació jurídica de les finques afectades pel programa. En este sentit l'urbanitzador estarà obligat a:
A. Demanar, dels corresponents registres (de la Propietat i Cadastre), tota la informació de les finques i titulars de drets i deures inclosos en l'actuació.
B. Fitar i delimitar les parcel·les aportades a la reparcel·lació amb caràcter previ a la redacció del projecte.
C. En cas d'existir, efectuar un estudi fefaent de les parcel·les semiconsolidadas, amb proposta de solució en els termes previstos en el capítol III del títol I de la Llei Urbanística Valenciana.
D. Presentar per a la seua aprovació el projecte de reparcel·lació.
E. Pagar als creditors nets abans que la reparcel·lació accedisca al Registre de la Propietat.
F. Inscriure en el Registre de la Propietat les noves finques resultants, especialment les destinades al domini públic.
G. Fer constar en el Registre de la Propietat les afeccions existents (carreteres, barrancs i altres).
H. Cancel·lar les finques cadastrals aportades a la reparcel·lació i inscriure les resultants en el Cadastre.
I. Qualssevol altres actuacions necessàries per a la transformació jurídica de les finques afectades.
b) Urbanitzar completament la unitat d'execució que constituïx l'objecte del programa i realitzar les obres públiques addicionals que es precisen, amb subjecció a les previsions temporals i econòmiques del programa (es definiran, a nivell general, aquelles obres necessàries per a garantir els servicis urbanístics i la seua connexió amb les infraestructures generals).
c) Connectar i integrar adequadament la urbanització amb les xarxes d'infraestructures d'energia, comunicacions i servicis públics existents, per a això caldrà:
A. Aportar informes de les administracions sectorials les competències de les quals resulten afectades per l'actuació (carreteres, domini públic hidràulic, i altres).
B. Presentar, si és el cas, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).
C. Incloure en el projecte d'urbanització la construcció de les següents obres complementàries que anessen necessàries, i en concret, el trasllat del centre de transformació existent dins del nucli urbà o el seu potenciament encara que implique la construcció d'un nou.
d) Complementar les infraestructures i els espais públics o reserves dotacionals en allò que calga a fi de no minvar ni desequilibrar els nivells de qualitat, quantitat o capacitat de servicis existents i exigibles reglamentàriament.
e) Obtindre els sòls dotacionals públics de l'àmbit de l'actuació a favor de l'administració gratuïtament. A estos efectes:
A. L'urbanitzador n'efectuarà la inscripció al Registre de la Propietat i traslladarà a l'administració el corresponent certificat acreditatiu d'això.
B. Els entregarà en perfectes condicions, una vegada concloses les obres d'urbanització, i alçarà la corresponent acta d'entrega.
C. Els transformadors d'energia elèctrica es consideraran equipament privat i s'entregaran a la companyia subministradora. Tant el sòl necessari per a la seua implantació com el cost d'esta els hauran d'assumir tots els propietaris afectats.
f) Obtindre, si és el cas, l'aprofitament que legalment corresponga, amb destí al patrimoni públic del sòl a favor de l'administració actuant de forma gratuïta.
g) Ordenar el repartiment equitatiu de les càrregues i dels beneficis de l'actuació entre els afectats.
h) Establir terminis per a edificar els solars resultants de l'actuació urbanitzadora, incloent-hi un cronograma en què s'indique expressament el termini d'edificació dels terrenys propietat de l'urbanitzador o d'altres propietaris adherits a la seua iniciativa de programa.
i) Si és el cas, i amb caràcter complementari, es fixen com a objectius a càrrec de l'urbanitzador i sense que siguen repercutibles als propietaris de terrenys afectats, l'execució dels programes de restauració o implementació paisatgística, dins de l'àmbit del programa d'actuació integrada, conformement a les directrius establides en la Llei 4/2004, de 30 de juny, d'Ordenació del Territori i Protecció del Paisatge i l'Estudi d'Integració Paisatgística que acompanya a la modificació puntual número 3 del Projecte de Delimitació de Sòl Urbà de Teresa.
Base V. Paràmetres urbanístics
Els paràmetres urbanístics són els establits en la fitxa de gestió que s'incorpora a les presents bases, el contingut de les quals haurà de ser respectat per les propostes de programació.
No s'admetran propostes de planejament atés que este es troba definit en la modificació puntual número 3 del Projecte de Delimitació de Sòl Urbà de Teresa.Base VI. Criteris i objectius urbanístics i territorials
La unitat d'execució UE-2 disposa d'ordenació detallada, el règim normatiu de la qual s'establix en el Projecte de Delimitació del Sòl Urbà de Teresa i en la modificació puntual número 3.
Constituïxen els criteris i objectius urbanístics a complir per l'actuació integrada, amb caràcter general i programàtic, els conceptes següents:
1. L'establiment de les millors solucions tècniques amb vista a una adequada i òptima ordenació urbanística i arquitectònica, així com donar solució als problemes logisticofuncionals (càrrega i descàrrega, proveïment, arreplega de residus, ubicació dels centres de transformació, etc.).
En este sentit s'establix com objectiu preferent la reubicació del centre de transformació existent en el centre urbà.
2. L'adopció de les millors solucions als possibles problemes de trànsit, accessos, eixides i ús fluid de les zones d'aparcament.
3. La millor forma, disseny, ordenació i distribució de les zones verdes.
4. La introducció de principis de sostenibilitat, facilitant la implantació d'energies renovables i quantificant la seua importància.
5. Implantació d'infraestructures, tant públiques o privades, que milloren les condicions urbanes de l'entorn.
6. La consideració de les característiques urbanes preexistents ja consolidades per edificacions unifamiliars aïllades compatibles amb l'ordenació.
Base VII. Objectius d'edificació privada
1. Ús global o dominant és el residencial, en les seues categories d'unitari i múltiple.
2. Les condicions de les parcel·les edificables, el volum i la forma dels edificis, les condicions estètiques de l'edificació, així com la reserva d'aparcaments, seran els establits en els instruments de planejament que siguen d'aplicació i en concret en la modificació número 3 del Projecte de Delimitació del Sòl Urbà.
3. S'establix l'obligació de simultaniejar la urbanització i l'edificació.
Base VIII. Prescripcions tècniques dels documents d'ordenació i gestió
Els documents tècnics del programa que hauran de ser presentats per l'aspirant a urbanitzador hauran de redactar-se amb estricta observança de les prescripcions imposades per la Llei Urbanística Valenciana.
S'hauran de presentar tres còpies en suport paper i en format digital.
Base IX. Prescripcions tècniques del projecte d'urbanització
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció d'un tècnic diferent del seu redactor original, i haurà de complir el que establix l'article 52 del Text Refós de la Llei de Contractes de les Administracions Públiques.
No podrà modificar les previsions del pla que desenvolupa. En cap cas, podrà contindre determinacions sobre ordenació, règim del sòl o de l'edificació. Comprendrà tots i cada un dels documents assenyalats en l'article 156.1 de la Llei Urbanística Valenciana i en l'article 350 del Reglament d'Ordenació i Gestió Territorial i Urbanística.
Base X. Preu de licitació
El preu de licitació, que val exclusivament de base per al càlcul de la garantia provisional, és el de huit-cents cinquanta mil euros (850.000 €) d'acord amb el que preveu l'article 140.1 de la Llei Urbanística Valenciana.
Base XI. Terminis de desenvolupament i execució del programa
Atés que el pressupost d'execució de les obres d'urbanització a realitzar no supera la quantitat assenyalada en l'article 120.6 de la Llei Urbanística Valenciana, no s'exigix licitació de les obres d'urbanització, de manera que l'urbanitzador podrà executar per si mateix les obres, sempre que complisca el requisit establit en el paràgraf següent o, alternativament, contractar estes obres amb un tercer contractista d'obres. L'urbanitzador es compromet a informar l'Ajuntament d'esta contractació abans d'iniciar les obres.
S'establixen els següents terminis màxims per a l'execució de les següents actuacions per part de l'urbanitzador:
A) Termini màxim per a la presentació del projecte de reparcel·lació: sis mesos des de la finalització de l'aprovació del projecte d'urbanització.
B) Termini màxim per a l'execució de les obres d'urbanització comptat des de la selecció de l'empresari constructor o l'aprovació del projecte de reparcel·lació: 18 mesos.
C) Termini màxim d'edificació dels solars comptat des de la recepció de les obres d'urbanització: un any.
Base XII. Capacitat per a ser urbanitzador
1. Podran participar en el concurs per a la selecció i adjudicació del present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i complisquen les condicions de solvència econòmica i financera, tècnica i professional exigibles segons les presents bases.
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en l'article 20 del Text Refós de la Llei de Contractes de les Administracions Públiques.
Base XIII. Solvència econòmica i financera
La justificació de la solvència econòmica i financera de l'urbanitzador s'acreditarà per un o alguns dels mitjans següents:
a) Informe d'institucions financeres o, si procedix, justificant l'existència d'una assegurança d'indemnització per riscos professionals.
b) Si es tracta de persones jurídiques, presentació dels comptes anuals o d'extracte d'estos comptes, en el cas en què la publicació d'estos siga obligatòria en la legislació del país on l'aspirant a urbanitzador estiga establit.
c) Declaració sobre el volum global de negocis i, si procedix, sobre el volum de negocis relacionat amb el desenvolupament i la promoció d'actuacions semblants que són objecte de concurs, que correspondran com a màxim als tres últims exercicis.
Base XIV. Solvència tècnica i professional
1. La justificació de la solvència tècnica i professional de l'urbanitzador s'acreditarà per un o alguns dels mitjans següents:
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.
b) Indicació de l'equip tècnic, estiga o no integrat en l'estructura organitzativa de l'urbanitzador, que participarà en la gestió del programa d'actuació integrada, i especialment dels responsables del control de qualitat.
c) Titulacions acadèmiques i professionals del personal de direcció de l'urbanitzador.
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.
e) Declaració del material, instal·lacions i equip tècnic amb què compta l'urbanitzador per al compliment dels seus compromisos.
f) Declaració de les mesures adoptades per a controlar la qualitat durant el desenvolupament i l'execució del programa d'actuació integrada, incloent-hi els mitjans d'estudi i investigació de què es dispose.
g) Declaració de les mesures de gestió mediambiental que el concursant està disposat a aplicar durant el desenvolupament i execució del programa d'actuació integrada.
2. Si per raons justificades en cada cas concret l'urbanitzador no estiguera en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre estos, i haurà de demostrar en este cas davant de l'Ajuntament que comptarà amb els mitjans necessaris per a l'execució del programa d'actuació integrada, mitjançant la presentació dels compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència d'un, almenys, dels seus membres.
Base XV. Garanties
1. Els qui desitgen participar en el procediment de licitació d'un programa d'actuació integrada hauran de constituir en la forma i als efectes previstos en el Text Refós de la Llei de Contractes de les Administracions Públiques, una garantia provisional equivalent al 2% de l'estimació aproximada de les càrregues del programa, impost sobre el valor afegit no inclòs, la qual fa una suma de huit-cents cinquanta mil euros (850.000,00 €).
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desenvolupament i execució dels programes d'actuació integrada.
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.
4. La garantia definitiva, a constituir en la forma i als efectes previstos en el Text Refós de la Llei de Contractes de les Administracions Públiques, s'establix en un 10% del valor de les càrregues d'urbanització, impost sobre el valor afegit no inclòs, del programa d'actuació integrada aprovat. S'ingressarà en termini màxim de 15 dies comptadors des de la notificació de l'acord d'aprovació i adjudicació del programa.
5. Procedirà elevar la garantia definitiva al 20% en els supòsits d'aprovació de programes d'actuació integrada en els quals les càrregues urbanístiques es troben sotmeses en presumpció de temeritat calculada en els termes establits en la legislació de contractes de les administracions públiques.
Base XVI. Presentació de proposicions
Model de proposició
Model de proposició a presentar pels interessats:
(Nom i cognoms) ..., major d'edat, amb el DNI/NIF número ..., actuant en (nom propi o en representació d ?, segons escriptura atorgada el dia?., davant del notari d ...), i amb domicili a estos efectes a ..., en plena possessió de la seua capacitat jurídica i d'obrar,
EXPOSA:
Que assabentat de les bases particulars que regixen per a l'adjudicació de la gestió indirecta del Programa d'Actuació Integrada de la Unitat d'Execució UE-2 de sòl urbà residencial del Projecte de Delimitació del Sòl Urbà de Teresa, adjunt a la present acompanya la documentació requerida en les esmentades bases particulars per a participar en el concurs públic per a l'adjudicació del referit programa d'actuació integrada.
Pel que s'ha exposat,
SOL·LICITA:
Que se li admeta a tràmit la documentació que s'hi adjunta als efectes legals oportuns.
Lloc i data.
Nom i firma.
1. Els qui desitgen prendre part en la licitació, hauran de presentar la documentació al Registre de l'Ajuntament de Teresa, siti al carrer Major, número 3, dins del termini de tres mesos, a partir de la data de l'enviament de l'anunci de concurs al Diari Oficial de la Unió Europea, en horari de dilluns a divendres, de 09.00 hores a 14.00 hores. Cada proposta de programa haurà d'estar integrada per tres sobres, identificats al seu exterior amb la indicació de la licitació a què concórreguen i firmats pel licitador o persona que el represente i indicarà el nom i cognoms o raó social del proponent amb la següent documentació en idioma castellà o valencià:
Sobre A. Alternativa tècnica, es presentarà obert i addicionalment en suport informàtic.
Sobre B. Proposició juridicoeconòmica, es presentarà en sobre tancat.
La documentació que consta en estos sobres serà objecte de valoració als efectes d'aprovació del programa i adjudicació de la condició d'urbanitzador.
Sobre C. Es presentarà amb el títol de «Documentació administrativa» i contindrà la documentació següent:
A. Si concorre una societat mercantil, haurà de presentar escriptura de constitució inscrita al Registre Mercantil. Si es tracta d'una agrupació d'interés urbanístic, es presentarà l'escriptura pública de constitució, així com la inscripció al Registre d'Agrupacions d'Interés Urbanístic dependent de la conselleria competent en urbanisme.
B. Els qui compareguen o firmen proposicions en nom d'un altre o en representació d'una societat o persona jurídica, presentaran l'escriptura de poder inscrita, si és el cas, al Registre Mercantil o al registre públic corresponent.
C. Quan l'oferent actue en nom propi i siga empresa individual, haurà de presentar el document nacional d'identitat o fotocòpia legalitzada d'este.
D. Resguard acreditatiu d'haver constituït la garantia provisional en els termes exigits en la base XV.
E. Declaració responsable de no estar sotmés en cap de les prohibicions per a contractar establides per la legislació reguladora de la contractació administrativa, incloent-hi trobar-se al corrent en el compliment de les obligacions tributàries i amb la seguretat social imposades per les disposicions vigents.
F. Els documents que acrediten els requisits de solvència tècnica i professional, econòmica i financera.
G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant el desenvolupament i execució del programa d'actuació integrada, amb renúncia expressa, si procedix, al fur jurisdiccional estranger que poguera correspondre'ls.
H. Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'estos extrems.
I. En cas de concórrer a la licitació diverses empreses, compromeses a la constitució d'una unió temporal, cada una d'estes haurà d'acreditar la seua personalitat jurídica i capacitat, i indicarà els noms i les circumstàncies dels empresaris que subscriuen les proposicions, la participació de cada una d'estes, i designarà la persona o l'entitat que, durant la vigència del contracte, tindrà la representació de la unió davant l'administració, així com el compromís formal de constituir-se en unió temporal d'empreses en cas de resultar adjudicataris.
2. Cada concursant no podrà presentar més d'una proposició, ni formular variants. Tampoc no podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no-admissió de totes les propostes de programa presentades per este.
3. Si l'últim dia del termini de presentació de proposicions coincidira amb dissabte, diumenge o festiu, el termini es prolongarà fins al següent dia hàbil.
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del Reglament d'Ordenació i Gestió Territorial i Urbanística. A este efecte, els concursants protocol·litzaran els documents assenyalats anteriorment per mitjà d'una acta autoritzada per un notari amb competència territorial al municipi afectat i dipositarà una còpia d'estos documents a la seu de l'Ajuntament, s'exposaran al públic pels seus propis mitjans i s'inserirà un anunci en el Diari Oficial de la Comunitat Valenciana i en un diari no oficial d'àmplia difusió a la localitat, només als efectes de la presentació d'al·legacions. Abans de la publicació de l'anunci d'informació pública, els concursants hauran d'haver remés un avís de l'inici del procediment de gestió indirecta del programa d'actuació integrada al domicili fiscal de què consten al Cadastre com a titulars dels drets afectats per l'actuació proposada. Estos avisos es practicaran per qualsevol mitjà que permeta tindre constància de la recepció per l'interessat o el seu representant, així com de la data, la identitat i el contingut de l'avís. L'acreditació de l'avís efectuat s'incorporarà a l'expedient. Quan l'avís es practique al domicili de l'interessat, si no es troba present en el moment de l'entrega, podrà fer-se càrrec d'este avís qualsevol persona que es trobe al domicili i en faça constar la identitat. Si ningú poguera fer-se càrrec de l'avís, es farà constar esta circumstància a l'expedient, juntament amb el dia i l'hora en què es va intentar, i haurà de procedir novament, per una sola vegada i en una hora distinta, a practicar l'avís dins dels tres dies següents al primer intent.
Base XVII. Contingut mínim de l'alternativa tècnica
L'alternativa tècnica del programa d'actuació integrada tindrà el contingut següent:
a) Identificació del document de planejament que regule l'ordenació detallada a desenvolupar, si este document ja estiguera aprovat amb anterioritat al present concurs.
b) Àmbit de l'actuació.
c) Justificació del compliment de les condicions d'integració de l'actuació amb l'entorn.
d) Existència o no d'agrupació d'interés urbanístic i, si és el cas, estatuts i acords socials d'esta agrupació.
e) Terminis que es proposen per al desenvolupament de l'actuació, i es determinarà tant el corresponent a les obres d'urbanització com a les obres d'edificació dels solars resultants.
f) Projecte d'urbanització. El quadre de preus descompostos i el PEM s'extrauran del Projecte D'urbanització i es presentaran juntament amb la proposició juridicoeconòmica, en la plica tancada.
g) Enunciat dels objectius complementaris que es proposen conformement al que disposa la Llei Urbanística Valenciana, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.
h) Mesures de control de qualitat i compliment de les normes de qualitat ambiental, si és el cas.
i) Inventari preliminar de construccions, plantacions i instal·lacions la demolició del qual, destrucció o eradicació exigisca la urbanització.
j) Estimació preliminar i general d'aquelles despeses d'urbanització variables l'import de les quals, sent-ne fins i tot repercutible als propietaris, no es puga determinar per la concurrència d'ofertes.
k) Condicions de disseny i qualitat de les edificacions proposades.
S'adjuntarà al sobre de l'alternativa tècnica el document de justificació de la integració territorial ajustat al que establix l'article 74 de la Llei Urbanística Valenciana.
Base XVIII. Proposició juridicoeconòmica
1. La proposició juridicoeconòmica haurà d'incloure necessàriament la documentació relativa als aspectes següents:
A) Regulació de les relacions de l'urbanitzador i dels propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que els comporte la proposta i l'elecció de cada modalitat de retribució.
B) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.
C) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita al Registre de la Propietat, al compliment de les obligacions pròpies d'este urbanitzador, amb ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.
D) Full resum de les dades econòmiques rellevants.
E) Descripció dels següents elements economicofinancers relatius a les càrregues urbanístiques:
a) Pressupost de licitació de l'obra d'urbanització: amb l'abast previst en l'article 168.1.a i b) de la Llei Urbanística Valenciana.
b) Cost de projectes: cost de redacció i direcció dels projectes tècnics, especificant-hi cada projecte, que es referix l'article 168.1.c de la Llei Urbanística Valenciana.
c) Despeses de gestió: despeses de gestió de l'urbanitzador, calculdes en un percentatge que represente la suma de les partides corresponents a conceptes anteriors.
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la dita modalitat de retribució.
g) Preu del sòl a efectes de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb estos terrenys l'urbanitzador.
h) Finançament: condicions de finançament oferides per l'urbanitzador per al pagament de les quotes d'urbanització aquells propietaris que acollits a estes, si és el cas, recolzades per una entitat financera degudament registrada.
F) Informació sobre la possibilitat d'optar per la modalitat de retribució en diners, i manera, condicions i termini per a l'exercici d'esta opció de retribució.
G) Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.
2. La proposició juridicoeconòmica es presentarà degudament firmada i datada.
3. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.
Base XIX. Admissibilitat de variants
No es consideraran variants. En qualsevol cas seran admissibles les modificacions de l'àmbit territorial que suposen mers retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.
Base XX. Criteris d'adjudicació
Quant a la puntuació de l'alternativa tècnica, i tractant-se d'una alternativa consistent en un projecte d'urbanització per pretendre el desenvolupament d'una unitat d'execució que compte ja amb ordenació detallada, representarà un 50% de la valoració en relació amb la proposició juridicoeconòmica, que representarà un altre 50%, ben entés que estos percentatges es referixen a la màxima puntuació possible a obtindre.
Per tant, els criteris de puntuació i la seua importància relativa, seran, seguint el que disposa l'article 135 de la Llei Urbanística Valenciana i 312 del Reglament d'Ordenació i Gestió Territorial i Urbanística, els següents:
a) La connexió adequada a les obres d'urbanització de l'actuació en el seu entorn. Este criteri representarà un 30% de la valoració de l'alternativa tècnica.
b) La qualitat tècnica de les solucions i dels materials proposats per a la urbanització. Este criteri representarà un 40%.
c) Inversió en programes de restauració paisatgística o d'imatge urbana dins de l'àmbit del programa, com a objectius complementaris d'este, d'acord amb les directrius establides en els articles 30 a 35 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge. Este criteri suposarà un 5% del valor total de l'alternativa tècnica.
d) Nombre, disseny, ubicació i qualitat de les vivendes sotmeses a algun règim de protecció que es comprometa a promoure l'urbanitzador. Este criteri representarà un 5%.
e) Termini d'execució del programa d'actuació integrada, este criteri suposarà un 5% del valor total de l'alternativa tècnica.
f) Compromís d'edificació simultània a la urbanització dels solars resultants de l'actuació per damunt d'un mínim legalment exigible, este criteri suposarà un 5% del valor total de l'alternativa tècnica.
g) Compromisos addicionals assumits voluntàriament i a càrrec seu per l'urbanitzador, este criteri suposarà un 5% del valor total de l'alternativa tècnica.
h) Mesures per al control de cada una de les prestacions que constituïxen l'objecte del programa un 5% del valor total de l'alternativa tècnica.
Criteris de puntuació de les proposicions juridicoeconòmiques:
1. De conformitat amb els articles 135.4 de la Llei Urbanística Valenciana i 313 del Reglament d'Ordenació i Gestió Territorial i Urbanística els criteris de puntuació de les proposicions juridicoeconòmiques, i la seua importància relativa, seran els següents, atenent a una valoració total efectuada sobre cent:
a) Menor import respecte de referències de quadres de preus de pràctica usual de les càrregues d'urbanització, expressat en euros per metre quadrat d'edificabilitat. Este criteri representarà un 30% de la valoració de la proposició juridicoeconòmica.
b) La valoració dels terrenys a efectes de fixar el coeficient de canvi per al pagament en espècie i la menor proporció de solars o aprofitament que hagen de ser posats a disposició de l'urbanitzador per mitjà de la reparcel·lació forçosa com a retribució a compte de tercers amb els que no tinga contracte suficient representarà un 20%.
c) Major proporció de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa representarà un 40% del valor total de la proposició juridicoeconòmica.
d) Compromisos financers per a l'execució de les obligacions complementàries assumides voluntàriament i a costa seu per l'urbanitzador. Este criteri suposarà un 10% del valor total de la proposició juridicoeconòmica.
El percentatge donat a cada un dels criteris anteriors ve donat atenent a la importància concedida al suport de la proposició per part dels propietaris afectats per l'actuació i en fer prevaldre el menor import en els costos d'urbanització.
De conformitat amb el que disposa l'article 131.4 de la Llei Urbanística Valenciana seran objecte de valoració com a criteris d'adjudicació del programa d'actuació integrada la proposició juridicoeconòmica en la seua integritat i l'alternativa tècnica, excepte els documents següents:
1. Justificació del compliment de les condicions d'integració de l'actuació amb l'entorn. No obstant això, de conformitat amb el que disposa l'article 286.j del Reglament d'Ordenació i Gestió Territorial i Urbanística, podran ser tingudes en compte aquelles millores que plantege una alternativa tècnica respecte de la integració de l'actuació en el seu entorn.
2. Constitució, si és el cas, de l'agrupació d'interés urbanístic i estatuts i acords socials d'esta agrupació.
3. Inventari preliminar de construccions, plantacions i instal·lacions la demolició de les quals, destrucció o eradicació exigisca la urbanització.
4. Estimació preliminar i general d'aquelles despeses d'urbanització variables l'import de les quals, sent-ne fins i tot repercutible als propietaris, no es puga determinar per la concurrència d'ofertes.
5. El document de justificació de la integració territorial (art. 74 de la LUV).
Base XXI. Adjudicació del programa
1. El programa d'actuació integrada s'adjudicarà dins dels dos mesos següents a l'obertura de les proposicions. Correspon a l'Ajuntament de Teresa l'aprovació del present programa atés que no es modifica l'ordenació estructural.
2. Amb anterioritat a la firma del contracte amb l'Ajuntament l'adjudicatari del programa d'actuació integrada haurà de presentar resguard acreditatiu d'haver-hi constituït la garantia definitiva en els termes previstos en la base XVI de les presents bases particulars i aportar un certificat positiu de trobar-se al corrent de les seues obligacions tributàries i amb la Seguretat Social i resguard acreditatiu d'haver-hi constituït la garantia definitiva del preu d'adjudicació corresponent.
Base XXII. Formalització del contracte
1. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en document administratiu del contracte per al desenvolupament i execució del programa d'actuació integrada. El document de formalització serà firmat per l'alcalde, l'urbanitzador i el secretari de la corporació a efectes de fedatari públic, i s'hi annexarà un exemplar de les bases particulars de programació.
2. El contracte podrà elevar-se a escriptura pública quan ho sol·licite alguna de les parts. En tot cas, les despeses derivades del seu atorgament seran assumides per l'urbanitzador.
3. Si per causa imputable a l'urbanitzador no poguera formalitzar-se el contracte dins del termini indicat, l'Ajuntament podrà acordar la resolució d'este, i seguirà a este efecte el procediment establit en el Text Refós de la Llei de Contractes de les Administracions Públiques o normativa en vigor en eixe moment.
Base XXIII. Dictamen del Consell del Territori i Paisatge
No és exigible el dictamen del Consell del Territori i Paisatge per a l'aprovació del programa atés que no revestix especial complexitat tècnica ni comprén un àmbit superior a 50 hectàrees, de conformitat amb el que disposa l'article 136.4 de la Llei Urbanística Valenciana.
Base XXIV. Compliment
1. El contracte s'entendrà complit amb motiu de l'adequada execució de la totalitat de les prestacions incloses en este contracte, que s'extingirà una vegada l'urbanitzador haja procedit al seu total compliment per mitjà de la recepció de les obres d'urbanització a favor de l'Ajuntament.
2. Una vegada finalitzades les obres d'urbanització, l'urbanitzador realitzarà oferiment formal a l'Ajuntament de la recepció de les obres d'urbanització, amb la remissió prèvia per l'urbanitzador de tots els certificats d'obres, les factures emeses per l'empresari constructor i la documentació que justifique el pagament efectiu de les factures de les obres.
3. Perquè puga operar la recepció definitiva de les obres, de forma tàcita o expressa, haurà d'haver-se liquidat prèviament i definitivament el programa.
4. L'Ajuntament disposarà d'un termini de tres mesos per a inspeccionar les obres d'urbanització i, si és el cas, requerir a l'urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu.
Una vegada esmenades les deficiències apreciades, l'Ajuntament alçarà una acta de recepció definitiva que acreditarà el compliment del contracte i la seua extinció, i llavors començarà el termini de garantia.
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense resposta administrativa expressa, o des que queden obertes a l'ús públic.
6. El termini de garantia serà de díhuit mesos des del moment que s'entenguen rebudes per l'Ajuntament. Durant eixe període, el contractista respondrà dels defectes constructius que es manifesten. Finalitzat este període, procedirà la devolució de les garanties prestades per l'adjudicatari.
Clàusula XVIII. Penalitzacions
1. L'urbanitzador està subjecte al compliment de les distintes obligacions establides en el present plec i aquelles altres que s'apliquen en matèria d'urbanisme i contractació pública.
2. L'incompliment de les dites obligacions és constitutiu d'infracció administrativa, les quals es qualifiquen en lleus, greus i molt greus.
3. Són faltes molt greus:
a. La demora en el compliment dels terminis fixats en les bases generals i particulars de programació, i la resta de terminis establits en la Llei Urbanística Valenciana i les normes que la desenvolupen.
b. No ingressar la garantia definitiva en termini.
c. La no-formalització del contracte en termini.
d. La inactivitat de l'urbanitzador durant un període de sis mesos consecutius o nou alterns en el desenvolupament i execució del programa d'actuació. S'entendrà produïda la inactivitat o l'abandó quan el desenvolupament i execució del programa d'actuació haja deixat de desenvolupar-se o no es desenvolupe amb la regularitat adequada o amb els mitjans humans o materials necessaris per a la seua normal execució en termini. No obstant això, quan es done este supòsit, l'Ajuntament, abans de procedir a la resolució, requerirà a l'urbanitzador perquè regularitze la situació en el termini de cinc dies a comptar del requeriment, llevat que la precisió de la seua execució exigisca un termini major.
e. L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercitar plenament els drets que la Llei Urbanística Valenciana els atorga.
f. La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.
4. Són faltes greus:
a. L'existència de deficiències greus en el compliment dels compromisos assumits.
b. Dificultar les labors d'inspecció del servici per part de l'administració.
5. Són faltes lleus:
a. L'incompliment d'altres obligacions del contracte.
b. L'incompliment de terminis parcials no superior a un terç d'estos.
6. Les faltes lleus se sancionaran amb multa de 300 a 3.000 euros; les faltes greus amb multa de 3.001 a 30.000 euros; i les faltes molt greus amb multa de 30.001 a 60.000 euros i/o resolució de l'adjudicació. No obstant això, la demora en l'inici de l'execució material de les obres per negligència de l'urbanitzador en la realització de les actuacions preparatòries de gestió urbanística serà penalitzada amb un u per mil per dia natural de demora respecte a l'import previst en concepte de benefici i despeses de gestió.
Base XXV. Resolució
1. Són causes de resolució del contracte les previstes en el Text Refós de la Llei de Contractes de les Administracions Públiques, així com les derivades de la incapacitat legal sobrevinguda de l'urbanitzador i les altres previstes en la legislació general aplicable a les seues relacions amb l'administració.
2. Són causes automàtiques de resolució del contracte les següents:
a) La mort o incapacitat sobrevinguda de l'urbanitzador o l'extinció de la seua personalitat jurídica.
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de lleva i espera.
c) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o lloc fi a la via administrativa.
d) La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.
e) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-ho o paralitzen el seu desenvolupament material o econòmic per inactivitat de l'administració durant més de sis mesos i de manera rellevant; l'urbanitzador tindrà dret a instar la resolució amb les compensacions procedents.
f) La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20%.
g) El descobriment de condicions territorials no tingudes en compte en acordar el programa d'actuació i que facen legalment inviable la prossecució d'esta, sense perjuí de les compensacions que procedisquen, si és el cas, o de la possibilitat d'esmenar-ne les previsions, si això fóra possible, sense desvirtuar-les substancialment.
h) Incórrer el contractista, durant la vigència del contracte en alguna de les prohibicions de contractar previstes en l'article 20 de la Llei de Contractes de les Administracions Públiques.
i) Les reiterades deficiències en l'execució del contracte.
j) L'incompliment greu dels deures essencials de l'urbanitzador directament imposats per la Llei Urbanística Valenciana i la seua normativa de desplegament.
k) L'incompliment de qualssevol dels compromisos oferits.
l) La caducitat del programa per transcurs del termini total per a escometre-ho i, si és el cas, la pròrroga.
m) El mutu acord entre l'Ajuntament i l'urbanitzador, sense perjuí de les indemnitzacions que, si és el cas, procedisquen en benefici dels propietaris de terrenys o altres afectats.
t) La subcontractació total o parcial de prestacions que siguen objecte del contracte sense la amb l'autorització prèvia expressa de l'Ajuntament.
n) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en este per al començament.
o) El desistiment o la suspensió del contracte per un termini superior a un any acordada per l'Ajuntament.
3. Són causes no automàtiques de resolució del contracte que comportaran la imposició prèvia de la penalització que corresponga, les següents:
a) La falta de prestació en termini de la garantia definitiva.
b) La no-formalització del contracte dins del termini.
c) La demora en el compliment dels terminis fixats en les bases generals i particulars de programació, i la resta de terminis establits en la Llei Urbanística Valenciana i les normes que la despleguen.
d) La inactivitat de l'urbanitzador durant un període de sis mesos consecutius o nou alterns en el desenvolupament i execució del programa d'actuació. S'entendrà produïda la inactivitat o l'abandó quan el desenvolupament i execució del programa d'actuació haja deixat de desenvolupar-se o no es desenvolupe amb la regularitat adequada o amb els mitjans humans o materials necessaris per a la normal execució dins del termini. No obstant això, quan es done este supòsit, l'Ajuntament, abans de procedir a la resolució, requerirà l'urbanitzador perquè regularitze la situació en el termini de cinc dies comptadors des del requeriment, llevat que la precisió de l'execució hi exigisca un termini major.
e) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercitar plenament els drets que la Llei Urbanística Valenciana els atorga.
f) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.
4. L'Ajuntament, en resoldre el contracte d'adjudicació, podrà acordar que l'urbanitzador continue l'execució del programa sota les mateixes condicions, durant el temps indispensable per a evitar perjuís a l'interés públic.
5. La resolució de l'adjudicació l'acordarà l'Ajuntament, amb l'audiència prèvia a l'urbanitzador, per un termini de 10 dies hàbils, i en cas d'existir al·legacions de l'urbanitzador es requerirà abans de la resolució definitiva amb el dictamen previ del Consell del Territori i el Paisatge.
Base XXVI. Prerrogatives de l'administració
L'Ajuntament té totes les prerrogatives que, en general, reconeix la legislació de contractes de les administracions públiques, entre estes, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar la seua resolució i determinar els efectes d'esta.
Base XXVII. Jurisdicció competent
És competent l'orde jurisdiccional contenciós administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.
Teresa, 12 d'abril de 2008.- L'alcalde president: Juan Ernesto Pérez Calatayud.